‘বিহার বিজয়ের পর বাংলা…’! উল্লাসে মাতলেন বিজেপি সমর্থকরা

ওয়েব ডেস্ক : বিহারে (Bihar) বড় জয়ের পথে বিজেপি (BJP) ও ডেডিইউ (JDU) নেতৃত্বধীন এনডিএ (NDA) শিবির। এই প্রতিবেদন লেখা পর্যন্ত ২০৪টি আসনে এগিয়ে রয়েছে ন্যাশনাল ডেমোক্রাটিক অ্যালায়েন্স। অন্যদিকে মহাগটবন্ধন (Mahagathbandhan) এগিয়ে রয়েছে ৩৪টি আসনে। ফলাফল দেখে একপ্রকার পরিস্কার বিহারে ফের সরকার গড়তে চলেছে এনডিএ শিবির। আর তা পরিস্কার হতেই উল্লাসে ফেটে পড়েন বিজেপি ও জেডিইউ সদস্যরা। আর সেই জয়ের আঁচ এসে পড়েছে কলকাতাতেও। মুরলীধর সেন রোডে বিজেপির রাজ্য দফতরের সামনে উল্লাসে ফেটে পড়তে দেখা গেল রাজ্য বিজেপি সমর্থকদের।

উল্লাসের পাশাপাশি বিজেপি (BJP) সমর্থকদের বাংলার নির্বাচন নিয়েও স্লোগান দিতে দেখা যায়। সমর্থকদের বলতে শোনা যায়, ‘২৬-এর নির্বাচন, তৃণমূলের বিশর্জন’। সঙ্গে সমর্থকদের হাতে বেশ কিছু পোস্টারও দেখা যায়। সেখানে লেখা ছিল ‘বিহার বিজয়ের পর বাংলা, এবার ঠেলা সামলা’। তবে কী বিহারের পর এবার বাংলাতেও বিজেপি জয় পেতে চলেছে, তেমনই ইঙ্গিত দিচ্ছেন বিজেপি সমর্থকরা? এমনটাই মনে করছেন রাজনৈতিক বিশেষজ্ঞরা।

আরও খবর : বিহারে এগিয়ে NDA, কী বলছে তৃণমূল?

তবে এই জয়ের উল্লাসে মাততে গিয়ে রাস্তা অবরোধের অভিযোগ উঠেছে বিজেপি সমর্থকদের বিরুদ্ধে। তাদের বিরুদ্ধে চিত্তরঞ্জন অ্যাভিনিউতে রাস্তা অবোরোধ করার পাশাপাশি বাজি ফাটাতেও দেখা গিয়েছে বেশ কিছু ভিডিয়োতে। মুহুর্মুহু চকোলেট বোম ফাটাতেও দেখা যায়। ফলে এমন রাস্তা আটকে উল্লাস করা নিয়েও অনেকে প্রশ্ন তুলেছেন।

অন্যদিকে, বিহারের নির্বাচনের পর এবার বাংলায় হতে চলেছে বিধানসভা নির্বাচন (West bengal Assembly Election 2026)। ২০২৬ সালের প্রথম কয়েক মাসের মধ্যেই এই নির্বাচন শুরু হতে পারে। তা নিয়ে ইতিমধ্যে তৃণমূল ও বিজেপির তরফে ভোটের প্রচারও শুরু হয়ে গিয়েছে। কিন্তু, তার আগে থেকেই বিজেপি সমর্থকরা স্লোগান দিয়ে বাংলাতেও বিজেপির জয় হবে বলে নিশ্চিত করছেন। তবে বিজেপি কি আদৌ জিততে পারে কি না? না তাদের কেন্দ্রীয় নেতাদের আবার খালি হাতে ফিরতে হবে, অবশ্য সেটা জানা যাবে নির্বাচনের পরেই।

দেখুন অন্য খবর :

The post ‘বিহার বিজয়ের পর বাংলা…’! উল্লাসে মাতলেন বিজেপি সমর্থকরা first appeared on KolkataTV.